**Αθήνα**: 20.06.2018

**Αρ. Πρωτ.**: 811

**ΔΕΛΤΙΟ ΤΥΠΟΥ**

**Ε.Σ.Α.μεΑ.:** Διευκρινήσεις ΕΕΤΑΑ μετά από παρέμβαση ΕΣΑμεΑ

Σε ανακοίνωση με διευκρινήσεις και βελτιώσεις προχώρησε η ΕΕΤΑΑ, η οποία επισυνάπτεται, [μετά από παρέμβαση της ΕΣΑμεΑ και άλλων φορέων](https://www.esamea.gr/our-actions/ydmhd/3839-mesi-epilysi-problimaton-gia-tin-anempodisti-symmetoxi-ton-atomon-me-anapiria-sta-kdap-mea-tis-xoras), αναφορικά με την Πρόσκληση Εκδήλωσης Ενδιαφέροντος για την υλοποίηση πράξεων στο πλαίσιο της δράσης "Εναρμόνιση Οικογενειακής & Επαγγελματικής Ζωής" Έτους 2018 - 2019.

Μεταξύ άλλων η ΕΣΑμεΑ ζητούσε να απαλειφθεί από τα δικαιολογητικά το «αποδεικτικό έγγραφο ορισμού δικαστικού συμπαραστάτη» που καλούνταν να προσκομίσουν οι ωφελούμενοι με παιδιά με αναπηρία άνω των 18 ετών. Τελικώς απαλείφθηκε, ενώ η ΕΣΑμεΑ επισημαίνει ότι η διαδικασία της δικαστικής συμπαράστασης:

-δεν αφορά όλες τις κατηγορίες αναπηρίας και όλα τα άτομα με αναπηρία άνω των 18 ετών. Κάθε περίπτωση κρίνεται ατομικά.

-είναι χρονοβόρα, υψηλού κόστους, επίπονη και ψυχοφθόρα και για αυτό το λόγο πολλοί γονείς ατόμων με αναπηρία μέχρι σήμερα δεν έχουν προχωρήσει σε αυτήν.

-όπως ισχύει και εφαρμόζεται σήμερα, έρχεται σε αντίθεση με ό,τι ορίζει το άρθρο 12 της Σύμβασης των Ηνωμένων Εθνών για τα δικαιώματα των ατόμων με αναπηρία, την οποία η χώρα μας κύρωσε με τον ν.4074/2012, καθιστώντας την μέρος του εθνικού θεσμικού μας πλαισίου.

Επιπρόσθετα, στην Πρόσκληση και στις οδηγίες συμπλήρωσης της αίτησης αναφέρεται ότι για την πιστοποίηση της αναπηρίας οι ωφελούμενοι οφείλουν να προσκομίζουν βεβαίωση ΚΕΠΑ. Η ΕΣΑμεΑ τόνιζε στην επιστολή της ότι η συγκεκριμένη προϋπόθεση αποκλείει έναν μεγάλο αριθμό ατόμων με αναπηρία που έχουν πιστοποιητικά αναπηρίας σε ισχύ από άλλες επιτροπές, Τελικώς στο έγγραφο της ΕΕΤΑΑ αναγράφεται ότι γίνονται δεκτά και τα πιστοποιητικά αναπηρίας από άλλες επιτροπές, πριν το 2011 (προ ΚΕΠΑ), σε ισχύ.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).